Es publica la Memòria d'activitat 2019 de l'Agència Tributària de Catalunya
L'Agència Tributària de Catalunya (ATC) ha publicat a la seu electrònica la Memòria d'activitat de l'exercici 2019, que presenta informació exhaustiva i les dades més rellevants d'àmbits diversos de l'Agència com són l'organització i el funcionament, els recursos humans i materials, i les actuacions i activitats desenvolupades per les àrees, delegacions i oficines territorials en l'exercici de les seves funcions en relació amb els tributs propis i els tributs cedits a la Generalitat de Catalunya.
S'hi exposen, així mateix, els reptes que l'ATC encara a mitjà termini des del seu compromís amb el servei públic de qualitat, la innovació i la transparència envers la ciutadania.
La Memòria permet mostrar el grau d'assoliment dels objectius que l'Agència té encomanats com a administració tributària, a partir de les seves línies estratègiques i operatives, i avaluar els resultats obtinguts en relació amb l'acompliment dels objectius anuals.
Així, mitjançant indicadors i dades estadístiques objectives, dona compte de l'activitat duta a terme l'any 2019 en àmbits tan rellevants com la recaptació, la prevenció i reducció del frau fiscal, la informació i l'atenció al contribuent, o la cooperació social amb la resta d'administracions i actors de l'àmbit tributari.
Com a fets rellevants del 2019, l'Agència ha consolidat projectes com ara la implantació de les notificacions electròniques als contribuents; l'organització de la primera subhasta pública en línia de béns embargats —amb què ha culminat el procés de recaptació executiva— o l'establiment d'un marc de col·laboració estable amb les administracions tributàries locals per gestionar-ne els deutes en via executiva.
Cal destacar l'increment de la plantilla —el 5,24%—, que el 2019 ha arribat als 763 treballadors —256 dels quals pertanyents als cossos tributaris—, i l'impuls donat a la incorporació de personal als cossos tributaris especialitzats amb nous processos selectius de gestors i inspectors; així com l'important creixement de la cita prèvia —el 2019, un 31 % superior a la xifra registrada l'any anterior—, ampliada amb el nou servei d'atenció de recaptació executiva.
En aquest sentit, cal posar en relleu que, segons dades extretes de l'Enquesta permanent de satisfacció sobre els serveis presencials de l'ATC del 2019, el 88% dels contribuents asseguren que estan molt satisfets amb el servei rebut a les oficines de l'Agència.
L'impuls donat a la innovació tecnològica i a la tramitació telemàtica a la seu electrònica ha permès incrementar els tràmits disponibles fins al 85,42%, fet que representa un augment d'11 punts percentuals respecte del 2018.
Així mateix, la signatura de convenis i acords de col·laboració amb intermediaris tributaris per a la presentació telemàtica de declaracions en nom de terceres persones mostra, l'any 2019, un increment respecte del 2015 de més del 157% en el nombre d'usuaris adherits a aquests convenis.
Altres fites rellevants assolides són el descobriment, en el primer any d'implantació del Pla de prevenció i reducció del frau fiscal i de foment de les bones pràctiques tributàries 2019-2022, de més de 203 milions d'euros de frau, gràcies a les actuacions de control i regularització desenvolupades pels òrgans de l'ATC, la col·laboració amb els diversos actors de l'ecosistema tributari i, també, l'activitat de prevenció i foment de la implicació social en la prevenció i reducció del frau.
Amb vista al futur, l'ATC afronta nous reptes per augmentar l'eficàcia de la gestió, gràcies a la informació compartida, la consolidació de les eines d'administració electrònica i l'àmplia assistència de proximitat, i incidint en el control i prevenció del frau fiscal i la col·laboració amb la resta d'administracions amb l'objectiu de convertir-se, també, en una agència prestadora de serveis a la resta d'entitats del sector públic de la Generalitat i a les entitats locals.
En concret, entre els reptes que l'Agència es proposa per al 2020, amb l'objectiu d'esdevenir una administració tributària moderna i de referència, la Memòria en destaca els següents: continuar desplegant el nou Pla de prevenció i reducció del frau, amb abast fins al 2022, aprofundint en les mesures que cerquen la implicació social i la prevenció; consolidar el desplegament territorial i funcional, desenvolupant totes les funcions assignades de gestió i inspecció en els àmbits dels tributs propis i cedits, i, també, en l'àmbit de la recaptació executiva; impulsar el Pla de transformació digital de l'Agència per esdevenir una administració tributària 4.0 i continuar implantant les eines d'administració electrònica als processos de gestió per simplificar els tràmits i reduir el temps d'espera dels usuaris, així com seguir potenciant la innovació tecnològica i la tramitació telemàtica a la seu electrònica per incrementar la qualitat del servei que s'ofereix a contribuents, administracions i col·laboradors tributaris; implementar un sistema de relació amb el contribuent que transformi la interacció de l'ATC amb els ciutadans i en millori la comunicació; consolidar el creixement de la plantilla impulsant nous processos selectius dels cossos tributaris propis i l'especialització del personal, potenciant-ne la formació continuada a través de l'aprenentatge en línia; continuar fomentant la col·laboració amb la resta d'administracions per convertir l'ATC en una Agència prestadora de serveis a la resta d'entitats del sector públic de la Generalitat i les entitats locals, i la cooperació amb la xarxa Tributs de Catalunya per avançar cap a una integració de tots els nivells de l'Administració tributària.